Sekondi ‘l bogħod minn diżastru, mara qabżet fuq il-linji ferrovjarji tal-‘underground’ tiġbor lit-tarbija bil-‘pushchair’ b’kollox, li waqgħu fil-gandott wara li ġibidhom il-kurrent ta’ ferrovija ta’ taħt l-art li kienet għadha kemm għaddiet. Il-mara deheret fuq il-kameras tas-sigurtà tpoġġi ħajjitha fil-periklu billi ġriet u qabżet għal fuq it-‘tracks’ tiġbor lit-tarbija u terġa tpoġġiha fuq il-pjattaforma tal-underground f’Londra fl-istazzjoni Goodge Street. Il-Pulizija Ingliża ddeskriviet dan l-inċident bħala wieħed tal-biża u qed tfittex lil din il-mara u r-raġel li kien magħha, li kien hu li ħalla l-‘pushchair’ fin-naħa t’isfel tat-taraġ sakemm mar jgħid familja oħra. Iżda fil-frattemp, ir-riħ tal-ferrovija li kienet għadha kemm għaddiet, ġibed lejn il-gandott il-puschair bit-tarbija b’kollox. Il-pulizija qed tfittex lil din il-familja biex tassigura li t-tarbija ma weġgħetx meta waqgħet.